Aprílgabb fór illilega úr böndunum í Brussel í gær, þegar þúsundir partíþyrstra Belga stormuðu í almenningsgarð í höfuðborginni í blíðskaparveðri, til að skemmta sér á auglýstri tónlistarhátíð sem engin reyndist vera.
Lögregla beitti háþrýstidælum og táragasi til að dreifa mannfjöldanum, sem var allt annað en ánægður með hvort tveggja tónleikaleysið og harkalegar aðgerðir lögreglu.
Engum hefði þó átt að koma á óvart að auglýstir skífuþeytarar og tónlistarmenn skyldu ekki láta sjá sig, því tónlistarhátíðin var auglýst á samfélagsmiðlum á miðvikudag sem Fyrsta-apríl-tónlistarhátíð." Að lögregla skyldi ganga hart fram í að leysa upp gleðskapinn hefði heldur ekki átt að koma aftan að neinum, því strangar sóttvarnareglur gilda í Belgíu, sem kveða meðal annars á um að ekki megi fleiri en fjögur koma saman á einum stað. En þótt flest hafi haft skilning á því að stöðva þyrfti galskapinn, þá þótti mörgum nóg um hörku lögreglunnar við þá iðju sína. Leitun er að löndum sem farið hafa verr út úr heimsfaraldri kórónaveirunnar en Belgía, þar sem yfir 880.000 af 11,5 milljónum landsmanna hafa greinst með COVID-19 og um 23.000 manns dáið úr sjúkdómnum. Það samsvarar 200 dauðsföllum á hverja 100.000 íbúa. Til samanburðar eru dauðsföll í Brasilíu um 150 á hverja 100.000 íbúa og hér eru þau innan við 8.